**Zaujímavosti o našom organe**

**Parametre organu, ktorý prejde generálnou opravou.**

Musia sa ručne vyrobiť a vymeniť toľkoto **membrán**:

* Počet membrán na I. manuály :    792 ks
* Počet membrán na II. manuály :  726 ks
* Počet membrán v pedáli :             186 ks

                                                      \_\_\_\_\_\_\_\_\_\_\_\_\_\_\_\_\_

Spolu sa musí ručne vyrobiť a vymeniť **1704 ks**

Počet **spojkových aparátov** v hracom stole sa pohybuje okolo cca **360 kusov**.

Rozmer týchto aparátov je 14x20 mm a sú vyrobené z takzvanej symilkovej blany, to je črevo z veľryby o hrúbke 0,1 mm.

V organe sa nachádza **1785 píšťal**.

**Najdlhšia píšťala** meria **6,8 metra** a je to Veľké C z registra Violon 16´.

**Najkratšia píšťala** má cca **10 mm** a je z registra Mixtura.

**Celková hmotnosť** nástroja sa odhaduje cca na **5-8 ton**.

**Charakteristika organa:**

Dvojmanuálový 24 registrový organ má pneumatické traktúry, kuželkové vzdušnice s registrovými kancelami. Rozsah manuálov C – f3, na oboch manuáloch sú vybudované superspojky po f4, teda 66 tónov, rozsah pedálu C – d1, 27 tónov. Traktúry sú pneumatické tlakové. Kovové (olovené) rúrky traktúr boli vymenené za rúrky z umelej hmoty. V hracom stole zostali rúrky z olova. V sokli ľavej časti organovej skrine je veľký plavákový mech s dvoma čerpacími mechmi. Páky oboch čerpacích mechov sú na ľavej strane organovej skrine. Čerpadlo vzduchu (ventilátor) od nemeckej firmy Laukhuff je umiestnené v miestnosti za chórom. V nástroji sa nachádzajú tri extenzie, dve na prvom manuály (Oktáva 4´ a Fugara 4´) a jedna v pedáli Oktávbas 8´. Nástroj bol postavený pravdepodobne tesne po prvej svetovej vojne v roku 1921, ako svedčia písomné záznamy vtedajšieho farára, ktorý sa veľmi pričinil o zakúpenie a stavbu organa. Dispozičné zmeny na druhom manuály boli urobené niekedy v 70. rokoch minulého storočia. Z tejto opravy sú aj nepôvodné biele registrové sklopky.